**«Салават күперендә кунакта»**

(Ачык белем бирү эшчәнлеге)

**Рамилә ФӘЛӘХЕТДИНОВА,**

*Балтач районы Сосна балалар бакчасының Ӏ квалификация категорияле тәрбиячесе*

**Максат:** балаларда табигатькә карата сакчыл караш, экологик аң тәрбияләү.

**Бурычлар.**

**1.** Балаларда тере табигатькә карата шәфкатьлелек, кайгыртучанлык, нечкә күңеллелек, ярату хисләре тәрбияләү.

**2.** Балаларның болында яши торган тереклек ияләре, бөҗәкләр, үләннәр, чәчәкләр турындагы белемнәрен барлау;

**3.** Игътибарлылыкны, күзаллауларын, логик фикерләүләрен үстерү;

**4.** Балаларның иҗади фикерләүләрен үстерү, яңа төр рәсемләү техникасын үзләштерүләренә ирешү;

**Сүзлек эше:** углекислый газ, кислород, нектар.

**Җиһазлау.** Тәрбиячегә салават күпере костюмы; буяулар, шампунь, көпшәләр (трубочки), мамык таякчыклар, су, альбом битләре, салфеткалар; «Чәчәкләрне өзәргә ярамый!», «Бөҗәкләрне таптарга ярамый!», «Күбәләкләрне тотарга ярамый!», «Агачларны сындырырга ярамый!», «Кош ояларын туздырырга ярамый!» дигән күрсәтмә билгеләр; слайдлар, магнитлы такта, проектор; «Танграм» уены конвертлары, «көймә» схематик сурәтләнеше, эмблемалар.

**Эшчәнлек барышы.**

*(Тәрбияче салават күпере булып киенеп керә).*

**Тәрбияче (Т.).** Исәнмесез, балалар! Мин серле табигать иленнән сезгә кунакка килдем. Сезгә шигырь укып китәм, мине танырсызмы икән?

Бик биектә, еракта *–*

Зәңгәр күктә яшим мин.

Болыт белән кояшны

«Дусларым», *–* дип атыйм мин.

Кояш нурын сипкәндә,

Болыт яңгыр түккәндә,

Җиде төстән күпер салам *–*

Күктән елмаеп алам.

Таныдыгызмы, балалар?

**Балалар (Б.).** Әйе, Салават күпере.

**Т.** Дөрес. Минем хәзер сезнең белән дуслашасым килә. Әйдәгез, дуслашыйк. Кара-каршы басыгыз, кулга-кул тотыныгыз. Кулларны өскә күтәрегез. Дуслык күпере барлыкка килде. Мин күпердән чыгам. (Куллары белән балаларның кулларына кагылып уза). Менә дуслаштык та.

**Т.** Балалар, сез кайсы ел фасылын яратасыз?

**Б.** Кыш, җәй, яз, көз.

**Т.** Ә мин җәйне яратам. Сез җәйне сагынасызмы?

**Б.** Әйе.

**Т.** Балалар, мин сезне бүген җәйге болынга чакырам. Без болынга күңелдән генә сәяхәт итәрбез. Әйдәгез, күзләрегезне йомыгыз, мине тыңлагыз.

Кояшлы матур көн, без болында йөрибез. Һавада хуш исләр аңкый, рәхәтләнеп иснибез. Үләннәр, чәчәкләр әкрен искән җилдә тирбәләләр, кошлар сайрый, күбәләкләр оча, үлән арасында бөҗәкләр йөгерешә. Менә нинди матур чәчәкләр: ромашка, кыңгырау… Без әле бер чәчәкне өзәбез, әле икенчесен, тагын өзәбез, алар шундый матурлар…

Әйдәгез, күзләрне ачыгыз. Болын турында сөйләшик.

Балалар, болында нәрсәләр үсә?

**Б.** Чәчәкләр, үләннәр. *(Слайдлар карау.)*

**Т.** Сез нинди үлән һәм чәчәкләрне беләсез?

**Б.** Бәбкә үләне, кыяк үлән, ромашка чәчәге, кыңгырау чәчәге һ.б.

**Т.** Болында тагын нәрсәләр бар?

**Б.** Күбәләкләр, бөҗәкләр, черки-чебеннәр, бал кортлары, чикерткәләр, коңгызлар, кошлар. *(Слайдлар карау.)*

**Т.** Балалар, игътибар белән тыңлагыз әле, сез ничек уйлыйсыз, үсемлекләр тере табигатьме?

**Б.** Әйе, алар сулыйлар, үсәләр, күбәяләр, тамырлары белән туфрактан дым, кирәкле матдәләр суыралар.

**Т.** Дөрес, балалар. Үсемлекләрнең яфраклары пычранган һаваны (углекислый газ) сулап, безгә чиста һава (кислород) бүлеп чыгара.

Без күңелдән сәяхәт вакытында бик зур ялгышлык эшләдек. Уйлагыз әле, кайда ялгыштык?

**Б.** Чәчәкләр өздек.

**Т.** Бик әйбәт, балалар. Чәчәкләрне ни өчен өзәргә ярамый?

**Б.** Алар матурлык өчен кирәк, безгә кислород бүлеп чыгаралар, күбәләк һәм бал кортларына чәчәк суы – нектар бирәләр.

**Т.** Бик дөрес, балалар. Хәзер мин сезгә билгеләр күрсәтәм. Сез мин күрсәткән билгене игътибар белән карагыз да, миңа нәрсә аңлатканын әйтегез. («Чәчәкләрне өзәргә ярамый!», «Бөҗәкләрне таптарга ярамый!», «Күбәләкләрне тотарга ярамый!», «Агачларны сындырырга ярамый!», «Кош ояларын туздырырга ярамый!» дигән билгеләр күрсәтелә).

**Б.** «Чәчәкләрне өзәргә ярамый!», «Бөҗәкләрне таптарга ярамый!», «Күбәләкләрне тотарга ярамый!», «Агачларны сындырырга ярамый!», «Кош ояларын туздырырга ярамый!»

**Т.** Бик яхшы, балалар. Мин билгеләрне тактага урнаштырдым. Нәрсә килеп чыкты?

**Б.** Светофорга охшады.

**Т.** Әйе, балалар, без экологик светофор төзедек. Ул безне табигатьтә үз-үзебезне дөрес тотарга өйрәтеп торачак. Хәзер мин сезгә экологик мәсьәләләр укып китәм. Сез миңа аның җавабын эзләргә булышырсыз.

1) Балалар болынга килделәр. Анда бик күп чәчәкләр күрделәр. Аларга нишләргә?

*– Чәчәкләрне җыярга, өйгә алып кайтып вазага утыртырга.*

*– Берничә чәчәк өзеп алырга, аларны күзәтергә иснәргә һәм ташлап калдырырга.*

*– Чәчәкләргә тимәскә! Алар күбәләкләргә һәм бал кортларына кирәк.*

2) Балалар бик матур күбәләк күрделәр. Нишләргә?

*– Күбәләкне тотарга, өйгә алып кайтып банкага ябып куярга.*

*– Аның янына туктарга, күзәтергә, матурлыгына сокланырга.*

*– Аның белән уйнарга, күбәләкне ашатырга.*

3) Болында балалар үзләрен ничек тотарга тиеш?

*– Магнитофон куярга, көчле музыка астында биергә.*

*– Тыныч кына ял итәргә, үзләреннән калган чүпне уртага өеп куярга.*

*– Тыныч кына ял итәргә, үзләреннән калган чүпне җыйнап үзләре белән, чүп савытына салыр өчен, алып китәргә.*

(Балаларның җаваплары.)

**Т.** Рәхмәт сезгә, балалар. Әйдәгез, хәзер ял итеп алыйк.

(Ял минуты. М.Җәлилнең «Кызыл ромашка» шигыреннән өзек укыла. Балалар чүгәләп утыралар, йоклыйлар.)

Иртәнге таң нурыннан,

Уянды ромашкалар *(күзләрен ачалар).*

Елмаеп, хәл сорашып,

Күзгә-күз караштылар *(бер-берсенә карап елмаялар).*

Назлады җил аларны *(басалар)*

Тибрәтеп ак чукларын *(кулларын селкиләр).*

Таң сипте өсләренә,

Хуш исле саф чыкларын *(кул чукларын тибрәтәләр).*

**Т.** Ә хәзер мин, Салават күпере, сезне үземнең остаханәмә чакырам. Рәхим итеп, урындыкларга утырыгыз.

Сезнең алдыгызда конвертлар бар. Аларны алыгыз да, ачыгыз.

*(«Танграм» уены).*

**Т.** Җыелмада ничә геометрик фигура? *(7)* Ниндиләр? *(2 зур өчпочмак, 1 уртача һәм 2 кечкенә өчпочмак, квадрат һәм дүртпочмаклык.)*

**Т.** Хәзер, алдыгыздагы схемага карап, шушы фигуралардан көймә төзегез. (Балаларның мөстәкыйль эшчәнлеге.)

**Т.** Сез минем остаханәмдә ниләр күрәсез?

**Б.** Буяулар, шампунь, көпшәләр (трубочки), мамык таякчыклар, су, альбом битләре, салфеткалар.

**Т.** Әйе, балалар. Без шушы әйберләр белән бүген үзебез сәяхәт иткән болындагы чәчәкләрне ясарбыз.

Балалар, Салават күперендә ничә төс бар?

**Б.** Җиде.

**Т.** Нинди төсләр?

**Б.** Кызыл, кишер сары, сары, яшел, куе зәңгәр, зәңгәр, шәмәхә.

**Т.** Хәзер үзегез ясыйсы чәчәкне күз алдына китерегез дә, шул төсне Салават күпереннән сорап алыгыз.

**Б.** Салават күпере, миңа зәңгәр төсне бирче? һ.б.

**Т.** Рәхим итегез, балалар. Хәзер мин сезгә эш тәртибен аңлатам. Мин сезнең буяуларга аз гына су һәм шампунь салып чыктым. Сез көпшәне аласыз да шушы буяуга өрәсез. Өргәндә сак булырга кирәк. Акрын гына өрергә, эчкә суырырга ярамый. Ни өчен дип уйлыйсыз?

**Б.** Шампунь күзгә керә, авызга керергә мөмкин. Ул зарарлы.

**Т.** Әйдәгез, эшне башлыйбыз. (Балалар буяуга өреп күбек барлыкка китерәләр һәм күбеккә рәсем дәфтәре битен куялар.)

Үзегез теләгән кадәр чәчәк ясый аласыз.

Булдырдыгыз, балалар. Хәзер чәчәкләрнең сабакларын ясыйсы калды. Аларны мамык таякчыклар ярдәмендә ясарбыз. (Балалар рәсем ясыйлар.)

**Т.** Ә хәзер барлык рәсемнәрне бергә җыйыйк әле. Менә без сәяхәт кылган серле болын килеп чыкты.

Балалар, без бүген нәрсәләр турында сөйләштек? *(Балаларның җаваплары.)*

Балалар, сезгә Салават күпере белән сәяхәт ошадымы? Миңа да сезнең белән бик күңелле һәм рәхәт булды. Рәхмәт сезгә! Бүгенге очрашу истәлеге итеп мин сезгә эмблема бүләк итәм. Сез дә шушы эмблемадагы кебек табигатьне саклаучылар булырсыз дип ышанып калам. *(Эблемалар тапшыра.)*